Dr Kanton Basel het sich noch eme churze Bürgerchrieg im Joor 1833 deilt in dr Kanton Basel-Stadt, wo us de Gmeinde Basel, Rieche, Bettige und Glaihünige bestande het, und in dr Kanton Basel-Landschaft, wo alli Gmeinde linggs vom Rhii drzueghöre. E Problem mit däm isch, dass viili Lüt us em Baselbiet immer no z Basel ins Spital göhn und au anderi Dienstleistige usnütze, aber nid dört läbe und Stüüre zahle, und das macht em Kanton Basel-Stadt starki finanzielli Schwiirigkeite. Drzue chunnt, ass vili vo de bessergstellte Basler ufs Land züglet si und so d Stadt Iinahme verlore het. Sit d Baselbieter Bürger sich 1969 gegen e Wiidervereinigung vo de beide Halbkantön entschlosse hai, schaffe d Regierige z Basel und z Liestel aber meh und meh zsämme, zum die finanzielle Laste besser z verdeile, wie me s zum Bispil mit dr paritetische Verwaltig vo dr Universität Basel gmacht het.